- Kære Apollo-gæst. Vi har præcis fået information fra SAS omkring, at dit fly den 9. juli desværre er aflyst. Sådan lød beskeden til Lone Bødker Pedersen og familien fredag aften. Siden lørdag i sidste uge har hun sammen med sin mand og to børn ferieret på Kreta, og lørdag middag skulle de have været på et fly hjemad mod Aalborg. Familien havde pakket deres kufferter og var klar til hjemrejse, men så var det, at beskeden tikkede ind. - Det er superfrustrerende og lidt utrygt, siger Lone Bødker Pedersen fra stranden på Kreta. Sparsom information Det er pilotstrejken hos SAS, der gør, at flere danskere netop nu ikke kan komme hjem fra deres ferie. Og særligt uvisheden, om hvornår familien får dansk jord under fødderne igen, frustrerer Lone Bødker Pedersen. - Vi har ikke fået så meget information om, hvad der sker, men vi går ud fra, at grunden til vi ikke hører noget, det er, at de (Apollo, red.) arbejder på højtryk for at finde en løsning, så vi kan komme hjem. Men det ville være rart at få lidt flere informationer, selvom de selvfølgelig ikke kan skrive ud hele tiden, siger hun. I løbet af eftermiddagen kom der imidlertid lidt mere ro på, da familien fik besked om, at de kunne beholde deres værelse endnu en nat. Efterfølgende har Lone Bødker Pedersen slappet af på stranden, og hendes mand og to børn har været ude at spille tennis. Ude godt, hjemme bedst Selvom omgivelserne er flotte, og vejret er godt, så foretrækker aalborgenseren at komme hjem snarest. - Vi lider ikke nød, og det er bestemt ikke det værste sted at være strandet. Det har været en skøn uge, men vi kan ikke helt nyde det på samme måde, fordi vi ikke ved, om vi pludselig skal skynde os af sted, og samtidigt heller ikke ved, hvornår vi overhovedet kan komme hjem. Så vi håber, at vi kan komme hjem inden for en overskuelig fremtid, siger hun. Det er Lone Bødker Pedersens første ferieuge ud af tre, så lige nu har hun ikke en stram bagkant i forhold til, hvornår hun skal være hjemme for at kunne varetage sit arbejde. En af sønnerne skal imidlertid på en ny ferie torsdag, så familien håber, at de er hjemme inden da.
SAS-strejken gør, at flere familier ikke kan komme hjem fra deres rejse.